Lîm Ek-choân

**Lîm Ek-choân** (), goân-té hō-chò "Lîm Io̍k-thêng (林育呈)", mā hŏng kiò-chò "Tâi-oân sîn choân (臺灣神全)", sī Tâi-oân ê iá-kiû soán-chhiú, Ko-hiông-chhī Ô͘-lāi-khu lâng, bat tī Tiong-hôa Chit-pāng Heng-lông Gû, Gī-tāi Sai-gû, Hù-pang Hān-chiòng kah Thóng-it 7-ELEVEn Sai hāu-le̍k, siú-pī ūi-tì sī it-lúi-chhiú, bat tit-tio̍h chiâⁿ chē pái kim-chhiú-thò chióng; tī kok-chè-sài ê piáu-hiān mā chok ún-tēng--ê, ū chin koân ê táⁿ-kek-lu̍t. 2015 nî 9 goe̍h, tī Ka-lâm Io̍h-lí Kho-ki Tāi-ha̍k pit-gia̍p, tit-tio̍h ha̍k-sū ha̍k-ūi.

## Seng-gâi
Lîm Ek-choân bat tī 2005 nî A-chiu Iá-kiû Kím-piau-sài, 2005 nî Sè-kài-poe Iá-kiû-sài, 2006 nî Chiu-chè-poe Iá-kiû-sài, 2007 nî Sè-kài-poe Iá-kiû-sài kah 2008 nî Hā-kùi Ò-ūn iá-kiû Chòe-chiong Chu-keh Pâi-miâ-sài téng-téng ê kok-chè pí-sài lāi-té ji̍p-soán Tâi-oân tāi-piáu-tūi, koh tī 2005 nî A-chiu Iá-kiû Kím-piau-sài lāi-té tit-tio̍h choân-lûi-táⁿ-ông.

In-ūi hit-tang-chūn chit-pāng būn-tê chin chē, Lîm Ek-choân thè-ngó͘ ê sî pún-té bô siōⁿ-beh ka-ji̍p chit-pāng, pēng-chhiáⁿ koh kóng "Tī chia (chit-pāng), góa khòaⁿ-bô bī-lâi", āu--lâi keng-kòe hit-chūn léng-tūi Lâu Chì-seng ê pài-hóng ko͘-thong liáu-āu, Lîm Ek-choân chiah tap-èng ka-bêng Heng-lông Gû. 2007 nî 12 goe̍h 27 Tiong-hôa Chit-pāng 2008 nî Sin-lâng Soán-siù-hōe lāi-té, tī tē-it-lûn tē-it chí-miâ hō͘ Heng-lông Gû kéng-cháu, chiâⁿ-chò hit-tang ê soán-siù chiōng-goân. M̄-koh in-ūi peng-e̍k ê būn-tê, Lîm Ek-choân tī 2008 nî kiû-kùi bô-hoat-tō͘ tī it-kun phah-kiû, ài chò chi̍t-tang ê tāi-hùn soán-chhiú, tī 2009 nî kiû-kùi chiah ē-tàng chèng-sek chiâⁿ-chò it-kun ê soán-chhiú.

I tī sin-lâng kiû-kùi kui-kùi 120-tiôⁿ chhut-sài, phah-chhut 169-ki an-táⁿ, 33-ki jī-lúi an-táⁿ, 113 táⁿ-tiám, 92-tit-hun, táⁿ-kek-lu̍t 0.348 ê sêng-chek, lóng sī sin-lâng ê kì-lo̍k, 18-ki hŏng-bú-láng mā kah goân-té ê kì-lo̍k pêⁿ chē, tan-kùi 169 an mā sī pún-thó͘ kiû-oân ê kì-lo̍k. In-ūi sin-lâng-nî ê iu-ī piáu-hiān, Lîm Ek-choân chiâⁿ-chò Tiong-hôa Chit-pāng sú-siōng tē-it-ūi tit-tio̍h nî-tō͘ MVP ê iá-chhiú sin-lâng.

2013 nî tit-tio̍h tē-jī-ê nî-tō͘ MVP, sī tē-it-ūi tit-tio̍h nn̄g-ê nî-tō͘ MVP ê iá-chhiú. Keh-nî tit-tio̍h nî-tō͘ MVP, sī tē-it-ūi liân-sòa nn̄g-tang tit-tio̍h nî-tō͘ MVP ê iá-chhiú, i ê saⁿ-ê nî-tō͘ MVP mā-sī chit-pāng sú-siōng tē-it.

2013 nî Gī-liân Chi̍p-thoân chiap-chhiú kiû-tūi liáu-āu, Lîm Ek-choân chú-tōng cheng-chhú 50-bān goe̍h-kip, āu-lâi chhòng-pān-jîn Lîm Gī-siú tap-èng hō͘ i 45-bān, 50-bān, 55-bān "pêng-kin 50-bān" saⁿ-tang ê ha̍p-iok, 2017 nî koh tit-tio̍h sin thâu-ke Hù-pang goe̍h-kip 75-bān ê nn̄g-tang ha̍p-iok.

2022 nî 12 goe̍h 9 hō, hō͘ Hù-pang Hān-chiòng khǹg tī 60-lâng miâ-toaⁿ gōa-kháu, keh-nî 1 goe̍h 19 ka-ji̍p Thóng-it 7-ELEVEn Sai.

2025 nî 10 goe̍h 15, hō͘ Thóng-it Sai sek-chhut. Kâng-nî 11 goe̍h, cháu-khì Tiong-kok ka-ji̍p Siōng-hái Chèng-tāi Liông.

## Keng-le̍k
* Tâi-lâm-chhī Pak-khu Kong-hn̂g Kok-sió Siàu-pāng-tūi
* Tâi-lâm-chhī Bîn-tek Kok-tiong Chheng-siàu-pāng-tūi
* Tâi-lâm-chhī Lâm-eng Siong-kang Chheng-pāng-tūi 
* Tâi-oân Tiān-le̍k Iá-kiû-tūi
* Tiong-hôa Chit-pāng Heng-lông Gû tāi-hùn kiû-oân
* Tiong-hôa Chit-pāng Heng-lông Gû (2009 nî 3 goe̍h 12－2012 nî 12 goe̍h 16)
* Tiong-hôa Chit-pāng Gī-tāi Sai-gû (2012 nî 12 goe̍h 17－2016 nî 10 goe̍h 31)
* Tiong-hôa Chit-pāng Hù-pang Hān-chiòng (2016 nî 11 goe̍h 1 hō－2022 nî 12 goe̍h 9 hō)
* Tiong-hôa Chit-pāng Thóng-it 7-ELEVEn Sai (2023 nî 1 goe̍h 19－2025 nî 10 goe̍h 15)
* Tiong-kok Iá-kiû Siâⁿ-chhī Liân-sài Siōng-hái Chèng-tāi Liông (2025 nî－)

## Te̍k-sû Sū-chek
* Lîm Ek-choân tī 2004 nî ko-tiong saⁿ-nî ê sî hiông-hiông hŏng iau-kiû iōng bo̍k-thûi-á, hit-nî i tio̍h tī Chheng-pāng Cheng-eng Tōa-sài iōng bo̍k-thûi-á kòng-chhut 2-ki hŏng-bú-láng, sī Tâi-oân sú-siōng tē-it-ê iōng bo̍k-thûi-á kòng-chhut hőng-bú-láng ê chheng-pāng kiû-oân.
* 2009 nî 7 goe̍h 9 hō tī Tâi-lâm Chhī-li̍p Iá-kiû-tiôⁿ tùi-chiàn Thóng-it 7-ELEVEn Sai, bīn-tùi tiong-kè tâu-chhiú Chan E̍k-sêng kòng-chhut seng-gâi tē-100-ki an-táⁿ, í 62-tiôⁿ chhut-sài / 271 táⁿ-se̍k / 429 táⁿ-sò͘ chiâⁿ-chò tan-kùi siāng-chió tiôⁿ, liân-bêng kah sin-lâng siāng-kín 100 an ê kì-lo̍k. (chhiau-kòe 2008 nî N̂g Liông-gī 65-tiôⁿ ê kì-lo̍k, mā chhiau-kòe Hân-kok Chit-pāng 64-tiôⁿ 100 an ê kì-lo̍k; goân-pún siāng-kín pah-an ê sin-lâng sī 1993 nî Sî-pò Eng Chan Kùi-chiong chhut-sài 78-tiôⁿ, siāng-chió táⁿ-se̍k ê kì-lo̍k sī 1996 nî Luis kah 2004 nî Phêⁿ Chèng-bín ê 298 táⁿ-se̍k, siāng-chió táⁿ-sò͘ ê kì-lo̍k sī 2004 Phêⁿ Chèng-bín ê 247 táⁿ-sò͘.)
* 2009 nî 10 goe̍h 12 kiû-kùi siāng-bóe it-chiàn tī Tâi-tiong Iá-kiû-tiôⁿ tùi-chiàn Thóng-it 7-ELEVEn Sai, chóng-kàu-liān Chhî Seng-bêng thiau-kang bô kā i an-pâi tī sian-hoat miâ-toaⁿ lāi-té, tán ū-lâng chiōⁿ-lúi liáu-āu tio̍h ōaⁿ Lîm Ek-choân hō͘ i táⁿ-tiám-ông ê ki-hōe, kiat-kó tī 1-kio̍k-siāng tio̍h pá-ak hit-ê ki-hōe, phah-chhut chhiau-kòe La New Hîm Ngayaw Ake' 111-hun táⁿ-tiám ê sin-kì-lo̍k.
* 2010 nî 4 goe̍h 23 tī Sin-tek Iá-kiû-tiôⁿ tùi-chiàn Thóng-it 7-ELEVEn Sai, 8-kio̍k-siāng khà-chhut seng-gâi tē-200-ki an-táⁿ, í 142 chhut-sài /625 táⁿ-se̍k /577 táⁿ-sò͘ hun-pia̍t phah-phòa siāng-chió chhut-sài 200 an (Bī-choân Liông Lîm Ī-cheng 150-tiôⁿ) kah liân-bêng siāng-chió táⁿ-se̍k / táⁿ-sò͘ 200 an ê kì-lo̍k  (Roa 653 táⁿ-se̍k, 595 táⁿ-sò͘)
* 2012 nî 5 goe̍h 10 hō tī Tâi-tiong Iá-kiû-tiôⁿ tùi-chiàn Hiaⁿ-tī Chhiōⁿ phah-chhut oân-choân táⁿ-kek, sī Tiong-hôa Chit-pāng sú-siōng tē-peh-ūi oân-sêng chit-ê kì-lo̍k ê kiû-oân, lēng-gōa mā-sī tē-it-ūi siāng-bóe chi̍t-ki an-táⁿ sī it-lúi an-táⁿ ê ta̍t-sêng-chiá.
* 2012 nî 6 goe̍h 3 hō tī Tâi-tiong Chiu-chè Iá-kiû-tiôⁿ tùi-chiàn Lamigo Thô-oân, bīn-tùi tâu-chhiú Moore, khà-chhut tiong-gōa-iá hong-hiòng ê jī-lúi an-táⁿ, sī seng-gâi tē-500-ki an-táⁿ, kan-na iōng 4-nî 374-tiôⁿ pí-sài, 1584 táⁿ-se̍k, 1450 táⁿ-sò͘ tio̍h ta̍t-sêng--ah, chhiau-kòe Chan Kùi-chiong tī 1997 nî ê 375-tiôⁿ pí-sài, mā chhiau-kòe Tân Koàn-jīm 1636 táⁿ-se̍k, Phêⁿ Chèng-bín 1456 táⁿ-sò͘ ê kì-lo̍k.
* 2012 nî sui-jiân kò-jîn sêng-chek iu-ī, tān-sī in-ūi kiû-tūi chiàn-chek sioⁿ bái, chòe-āu bô ji̍p-ûi MVP, i mā tī Bīn-chheh téng-koân piáu-ta̍t put-boán.
* 2013 nî 7 goe̍h 12, tī Toā-pi-ô͘ Iá-kiû-tiôⁿ tùi-chiàn Hiaⁿ-tī Chhiōⁿ, tī 9-kio̍k-siāng lo̍k-hō͘ 17-hun, chóng-kàu-liān Chhî Seng-bêng hō͘ i kah tâu-chhiú Lîm Chèng-hong ōaⁿ siú-pī ūi-tì, ta̍t-sêng seng-gâi tē-it-tiôⁿ tâu-chhiú chhut-sài, oân-sêng chi̍t-ê chhut-kio̍k-sò͘, lóng-chóng tâu-chhut chi̍t-ê pó-sàng, bô sit-hun, siāng-kín ê kiû-sok lâi-kàu 139KM/h.
* 2015 nî 7 goe̍h 18, tī Toā-pi-ô͘ Iá-kiû-tiôⁿ tùi-chiàn Tiong-sìn Hiaⁿ-tī, 6-kio̍k-hā bīn-tùi sian-hoat tâu-chhiú Lîm Eng-kia̍t khà-chhut seng-gâi tē-1000-ki an-táⁿ, í 744-tiôⁿ oân-sêng chhian-an, phah-phòa A-chiu chit-pāng ê kì-lo̍k. Kòe-khì Tiong-chit siāng-kín oân-sêng chhian-an ê sī Lamigo Thô-oân Ngayaw Ake' ê 837-tiôⁿ, A-chiu chit-pāng ê kì-lo̍k sī Ji̍t-pún iá-kiû soán-chhiú Lêng-bo̍k It-lóng tī Ji̍t-pún Chit-pāng O͘-le̍k-sū Béng-gû ê sî phah--chhut-lâi ê 757-tiôⁿ, Hân-kok Chit-pāng ê kì-lo̍k sī Lí Chiong-hoān ê 779-tiôⁿ.
* 2015 nî 8 goe̍h 23, tī Toā-pi-ô͘ Iá-kiû-tiôⁿ tùi-chiàn Lamigo Thô-oân, Gī-tāi Sai-gû kí-pān Chhî Seng-bêng chóng-kàu-liān kám-un-ji̍t oa̍h-tāng, 9-kio̍k-hā Lîm Ek-choân bīn-tùi tâu-chhiú Lîm Pek-iū, kòng-chhut seng-gâi thâu-chi̍t-ki chài-kiàn hŏng-bú-láng, lo̍h-bóe 2 : 3 Gī-tāi sèng-lī, āu--lâi Lîm Ek-choân mā kā chit-lia̍p hŏng-bú-láng ê kiû sàng hō͘ Chhî seng-bêng in bó͘ Siā Êng-iâu.
* 2015 nî 9 goe̍h 19, tī Thô-hn̂g kok-chè Iá-kiû-tiôⁿ tùi-chiàn Lamigo Thô-oân, 1-kio̍k-siāng kòng-chhut chi̍t ki móa-lúi hŏng-bú-láng. M̄-nā sī i seng-gâi tē-100-ki hŏng-bú-láng, mā-sī i kò-jîn seng-gâi thâu-chi̍t-ki móa-lúi hőng-bú-láng.
* 2017 nî 3 goe̍h-té, hō͘ tūi-iú Lîm Tiat-soan tī bê-chiòng-ia̍h hoat-bûn àm khoe i siú-pī bô chek-ke̍k (hit-phiⁿ bûn āu-lâi í-keng san-tû), ín-hoat hong-pho kah kiû-bê ê thó-lūn.
* 2021 nî 9 goe̍h 4 hō, tī Thô-hn̂g kok-chè Iá-kiû-tiôⁿ tùi-chiàn Lo̍k-thian Thô-oân, 1-kio̍k-siāng bīn-tùi Tân Koàn-ú kòng-chhut seng-gâi tē-200-ki hőng-bú-láng, sī Tiong-chit tē-saⁿ-ê ta̍t-sêng ê soán-chhiú.
* 2024 nî 8 goe̍h 14, tī Ka-gī Chhī-li̍p Iá-kiû-tiôⁿ tùi-chiàn Bī-choân Liông ê pí-sài, 7-kio̍k-hā bīn-tùi Tân Ú-hun khà-chhut seng-gâi tē-2000-ki an-táⁿ, sī Tiong-chit tē-3-ūi ta̍t-sêng ê kiû-oân.

## Chit-pāng Seng-gâi Sêng-chek
### Tiong-hôa Chit-pāng
* (**Chho͘-o͘-jī** sī hit-nî siāng-hó ia̍h siāng-koân ê sêng-chek)
* ( sī liân-bêng le̍k-sú lāi-té siāng-hó ia̍h siāng-koân ê sêng-chek)

### Tâu-kiû Sêng-chek

## Chham-khó Chu-liāu

## Gōa-pō͘ Liân-kiat

*
*